אדוה בולה בסדרת הטלוויזיה "מגדלים באוויר"
אדוה בולה
שחקני סדרת הטלוויזיה "מגדלים באוויר" - עומדים משמאל לימין: אדוה בולה, נועה ברקאי, אלון אולארצ'יק, טלי שרון; יושבת: עירית גידרון
**אדוה בּוֹלֶּה** (נולדה ב-12 בנובמבר 1980) היא סופרת, תסריטאית ושחקנית ישראלית.

ביוגרפיה
--------

בולה נולדה וגדלה בנתניה, השלישית בין ארבע אחיות. אביה, ישעיהו בולה, עולה מהולנד, הוא פסיכולוג חינוכי בגמלאות, עבד שנים רבות בפנימיית הדסים. אמה, רחל בולה הייתה נגנית קלרינט בתזמורת הפילהרמונית הישראלית, עסקה בתרפיה במוזיקה וכיום היא מורה לקלרינט. סבה וסבתה שמעון ושושנה אהרון הם ממקימי קיבוץ גבעת ברנר.

בולה למדה משחק בבית הספר לאמנויות "הבוסתן" בנתניה. בילדותה למדה גם במתא"ן (מרכז תרבות ואמנות לנוער) במגמת התיאטרון. בצה"ל שרתה כקצינת קישור ובהמשך כמדריכת הצוערות בקורס קצינות.

בולה היא בוגרת בית הספר למשחק של סמינר הקיבוצים (2006-2003).

תפקידה הראשון על המסך הקטן היה בסדרת הדרמה של ערוץ 10 "מגדלים באוויר" (2008), בבימויו של ניר ברגמן. טלי שרון ונועה ברקאי גילמו את שתי אחיותיה הגדולות ואלון אולארצ'יק את אביה. באותה שנה שיחקה בתפקיד קטן בסרטו של משה מזרחי, "סוף שבוע בגליל".

בולה שיחקה ב"נבלות", מיני-סדרה בהוט 3, שהיא עיבוד לספר "עיטים ונבלות" של יורם קניוק, בבימויו של דרור סבו. היא גילמה את זהבה הצעירה, מפקדת פלמ"ח קשוחה שמאוהבת באפרים הצעיר (עוז זהבי).

בתיאטרון שיחקה בולה בתפקיד הראשי בהצגה "זריחה" בבימויו של שלמה פלסנר בתיאטרון תמונע, בהצגה "גן ריקי", בהצגת הנוער "תתחילי לחייך" (על תפקידה זה הייתה מועמדת לפרס השחקנית הראשית הטובה ביותר בטקס פרסי הבמה לילדים ונוער "אסיטז'" לשנת 2010/11).
שיחקה גם בהצגה "נשים קטנות", בתיאטרון המדיטק, את התפקיד הראשי של ג'ו.שיחקה בסדרה ״אחת אפס אפס״.

מיוני 2016, שיחקה בסדרה של הקומיקאי אדיר מילר, "צומת מילר" (בעונה 1), בתפקיד מאיה אשתו של אדיר.

בולה היא זוכת קרן רבינוביץ' וקרן גשר לקולנוע רב תרבותי לפיתוח תסריט על פי ספרה "דברים שאני יודעת על ר'" במסגרת הפסטיבל הבינלאומי לסרטי נשים רחובות.

בשנת 2016 שיחקה בעונה 3 בסדרת הנוער "החממה" בערוץ ניקלודיאון ב-Yes שם גילמה את אביגיל קליין בצעירותה.

בשנת 2016 שיחקה בעונה 1 בסדרה "מפלצות קטנות" ברשת, ערוץ 2. שם גילמה את לירית נמירובסקי.

בשנת 2018 עלה לאקרנים "הלומים", סרטם של ארז מזרחי וסהר שביט, בו מגלמת בולה את התפקיד הראשי לצדו של עמוס תמם. בולה מגלמת בסרט את דפנה, שמתמודדת עם אהבתה לגבר הלום קרב. על משחקה בסרט זה זכתה באחד הפרסים החשובים באסיה: בפסטיבל שאנגחאי לקולנוע שנערך ביוני 2018, זכתה בולה בפרס השחקנית הטובה ביותר בתחרות ANTA.

בולה נשואה לתסריטאי קובי דורון. הם מתגוררים בהרצליה ולהם שני ילדים.

ספריה
-----

* **דברים שאני יודעת על ר'** - ראה אור במאי 2012 בהוצאת הקיבוץ המאוחד.

סיפוריהן של שלוש נשים: רחל, ציירת מתוסכלת שאינה מצליחה ליצור, ופגישה מקרית עם המרצה שלה מימי "בצלאל" מחייבת אותה להתמודד עם הסוד שהיא נושאת עִמה מאז; נעמה בת האחת-עשרה, שגרה בשיכון צפוף וצבעוני בלב נתניה בתחילת שנות השמונים, וכדי להפיג מעט את בדידותה היא מתחילה לעקוב אחר שכנתה החדשה, מורה לפסנתר מטופחת ועדינה כבת חמישים; ונטלי, צעירה מאשקלון שעושה כל שביכולתה למען אהוּבה יוסי, סַפָּר מוכשר אך חסר אמביציה, בהמתנה להצעת נישואין המבוששת לבוא. שלוש הנשים שונות זו מזו בכל אך משותפת להן אותה תחושת בדידות לא נרפאת שמקורה בגעגוע מתמיד לחום של אם. כל דמות היא עולם ומלואו. כל דמות מעוררת השתאות בדרכה המיוחדת, אך לשלושתן משותפת אותה תחושת בדידות לא נרפאת שמקורה בגעגוע מתמיד לחום של אם, ומשאלה אחת - למלא את החסר.
* **בריכה עירונית** - ראה אור ביולי 2019 בהוצאת כנרת זמורה-ביתן דביר.

שש נובלות המספרות את סיפורם של המנויים ב"בריכה עירונית", מהנהנים לשלום, מחכים יחד בתור למסלול, שוחים זה לצד זה. המפגשים האקראיים ביניהם משפיעים על מהלך חייהם: המלבישה שפוגשת על שפת הבריכה את אשתו של המאהב שלה; הצעירה שצריכה לעבור ניתוח מורכב, שואבת כוח משיחת מלתחות; ומציל הלילה מתאהב באישה שמפקידה בידיו את הנייד שלה בזמן שהיא שוחה. גיבורי הסיפורים חיים בתחושת בדידות, ולא במקרה בחרו לעצמם ספורט אישי, אך לא הביאו בחשבון שבבריכה, לעיני זרים גמורים, הם מתפשטים מבגדים, תארים והגנות ונותרים עירומים ופגיעים. הנובלות המתרחשות בבריכה עירונית קורעות את המסווה הבורגני מעל פצעי הנפש וחושפות את פחדי המוות והפחד מהחיים, את הכמיהה לאהבה, להכרה ולשייכות, ואת הניסיון הנואש להפיג את הבדידות האורבנית.  

* **החדר הדרומי** - ראה אור באפריל 2024 בהוצאת כתר. אישה צעירה מתאהבת בגבר נשוי ויולדת את ילדו. היא בטוחה שיבוא יום והוא יבחר בהם על פני משפחתו. בינתיים, בודדה ועייפה, היא חוזרת לבית הוריה, שם אימה משתלטת עליה ועל בנה.

פילמוגרפיה
----------

### טלוויזיה

| סדרה/תוכנית | ערוץ | במאי | תסריטאי | תפקיד | שנה | מידע נוסף |
| --- | --- | --- | --- | --- | --- | --- |
| צומת מילר | ערוץ 2 (קשת) | אדיר מילר | אדיר מילר | מאיה, תפקיד ראשי | 2016 | גילמה, בעונה הראשונה בלבד, את בת זוגו של אדיר מילר |
| החממה | ניקלודיאון,Yes | רועי פלורנטין | גיורא חמיצר, נועה פניני, נועה לזר קינן, גאיה שליטא-כץ | אביגיל קליין בצעירותה,
תפקיד אורח | 2016 | הסדרה זכתה בפרס "סדרת הדרמה לילדים ונוער הטובה ביותר" בפרס האקדמיה לטלוויזיה
(2016-2013) |
| פלפלים צהובים | ערוץ 2 (קשת) | קרן מרגלית | קרן מרגלית, חגי לוי | תפקיד אורח, עונה שנייה | 2014 |  |
| השועלים | Yes | ירון ארזי | גיורא חמיצר, ירון ארזי, נועה פניני | ריקי, תפקיד אורח | 2011 |  |
| נבלות | HOT | דרור סבו | דפנה לוין על פי הספר "עיטים ונבלות" של יורם קניוק | זהבה הצעירה, תפקיד משני | 2010 | הסדרה זכתה בפרס האקדמיה לטלוויזיה 2011; עיבוד לספרו של יורם קניוק |
| מגדלים באוויר | ערוץ 10 | ניר ברגמן | מרב נחום, מרב צוראל, טליה לביא | הילי, תפקיד ראשי | 2009 |  |

### קולנוע

| סרט | תסריטאי | במאי | תפקיד | שנה |
| --- | --- | --- | --- | --- |
| הלומים | סהר שביט וארז מזרחי | סהר שביט וארז מזרחי | דפנה בסון | 2018 |
| סוף שבוע בגליל | משה מזרחי ומיכל בת-אדם, עיבוד למחזה "הדוד וניה" של צ'כוב | משה מזרחי | יעל | 2008 |

קישורים חיצוניים
----------------

ויקישיתוף מדיה וקבצים בנושא **אדוה בולה** בוויקישיתוף
* אדוה בולה, ברשת החברתית פייסבוק
* אדוה בולה, ברשת החברתית אינסטגרם
* אדוה בולה, במיזם "אישים" לתיעוד היצירה הישראלית
* אדוה בולה, במסד הנתונים הקולנועיים IMDb (באנגלית)
* אדוה בולה, דף שער בספרייה הלאומית
* סרטונים אדוה בולה, במיזם "סופרים קוראים" של המרכז לספריות וספרות בישראל
* סרטונים בערוץ של אדוה בולה, באתר יוטיוב
* אדוה בולה, באתר אידיבי
* דברים שאני יודעת על ר`/ אדוה בולה (אורכב 22.01.2020 בארכיון Wayback Machine), אתר הוצאת הקיבוץ המאוחד/ספרית הפועלים
* אדוה בולה, "דברים שאני יודעת על ר'": פרק מספר, באתר ynet, 10 ביוני 2012
* אדוה בולה, טור אישי: ימי ראשון ורביעי, באתר הספריה החדשה
* ביקור בית עם הסופרת (והשחקנית) אדוה בולה: דברים שאני יודעת על ר', באתר readbooks, ‏12 במאי 2012
* מיה סלע, ראיון, אדוה בולה לא משחקת ברגשות, באתר הארץ, 8 ביוני 2012
* טלי שרון, מקריאה מתוך הספר "דברים שאני יודעת על ר', בערוץ של אדוה בולה, באתר יו טיוב
* מערכת מגדלים באוויר, בואו להכיר את הילי, באתר נענע 10, ‏1 באוקטובר 2009
* אדוה בולה, קצר ולעניין, באתר ynet, 11 במאי 2010
* איריס אברמוביץ', אני, אדווה בולה, באתר ynet, 18 באוגוסט 2010
* אתר למנויים בלבד גילי איזיקוביץ, הסופרת והשחקנית אדוה בולה: "הדרך הכי טובה לכתוב היא כאילו זה לא ייקרא", באתר הארץ, 25 באוגוסט 2019

הערות שוליים
------------

1. 1 2  דברים שאני יודעת על ר', באתר www.kibutz-poalim.co.il
2. ↑  אדוה בולה, באתר library.osu.edu
3. ↑  אתר למנויים בלבד הדס ריבק, שש נקודות מבט על המורכבות הסמלית של הבריכה העירונית, באתר הארץ, 24 במרץ 2020  
אריאל שנבל, ‏'בריכה עירונית': ששה סיפורים על שש נשים, בעיתון מקור ראשון, 23 באוקטובר 2019
4. ↑  בריכה עירונית - אדוה בולה, באתר e-vrit
5. ↑  13 שחקנים שעזבו סדרות במהלך השידור, באתר ‏מאקו‏, 5 במרץ 2018

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007502436305171
* ISNI: 0000 0003 8404 5232
* LCCN: no2012130762
* VIAF: 273479119
* WorldCat: lccn-no2012130762

 |